Document ID: 32013R0396

KOMISIJAS ĪSTENOŠANAS REGULA (ES) Nr. 396/2013
(2013. gada 30. aprīlis),
ar ko Regulu (ES) Nr. 1014/2010 groza attiecībā uz noteiktām prasībām par jaunu vieglo automobiļu CO2 emisiju pārraudzību
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 23. aprīļa Regulu (EK) Nr. 443/2009, ar ko, īstenojot daļu no Kopienas integrētās pieejas CO2 emisiju samazināšanai no vieglajiem transportlīdzekļiem, nosaka emisijas standartus jauniem vieglajiem automobiļiem (1), un jo īpaši tās 8. panta 9. punkta pirmo daļu,
tā kā:
(1)
Pamatojoties uz pieredzi, kas gūta, pārraugot jaunu vieglo automobiļu CO2 emisijas 2010. un 2011. gadā, Regulas (EK) Nr. 443/2009 II pielikums tika grozīts, lai vienkāršotu attiecīgo datu vākšanu un nodrošinātu ražotājiem līdzekļus šādu datu efektīvai verifikācijai.
(2)
Lai nodrošinātu saskaņotu pieeju CO2 emisiju pārraudzībai, ir lietderīgi saskaņot Komisijas 2010. gada 10. novembra Regulu (ES) Nr. 1014/2010 par jaunu vieglo automobiļu reģistrācijas datu pārraudzību un paziņošanu saskaņā ar Eiropas Parlamenta un Padomes Regulu (EK) Nr. 443/2009 (2) ar Regulas (EK) Nr. 443/2009 II pielikumā izdarītajiem grozījumiem.
(3)
Tāpēc būtu attiecīgi jāgroza Regula (ES) Nr. 1014/2010.
(4)
Šajā regulā paredzētie pasākumi ir saskaņā ar Klimata pārmaiņu komitejas atzinumu,
IR PIEŅĒMUSI ŠO REGULU.
1. pants
Regulu (ES) Nr. 1014/2010 groza šādi:
1)
regulas 3. panta 7. punktu aizstāj ar šādu:
“7. Ja transportlīdzeklis ir aprīkots ar asīm ar dažāda platuma šķērsbāzi, dalībvalsts detalizētajos pārraudzības datos paziņo maksimālo ass platumu atbilstoši parametram “Vadāmās ass šķērsbāze” vai parametram “Pārējo asu šķērsbāze”.”;
2)
regulas 5. pantu aizstāj ar šādu:
“5. pants
Dalībvalstu veiktā datu sagatavošana
Sagatavojot detalizētos pārraudzības datus, dalībvalstis iekļauj šādu informāciju:
a)
attiecībā uz katru transportlīdzekli, kura īpatnējās CO2 emisijas ir mazākas par 50 g CO2/km, - to transportlīdzekļu skaits, kas reģistrēti, nepiemērojot Regulas (EK) Nr. 443/2009 5. pantā noteiktos reizināšanas koeficientus;
b)
attiecībā uz katru transportlīdzekli, kuru paredzēts darbināt ar etanola (E85) degvielu, - īpatnējās CO2 emisijas, nepiemērojot CO2 emisiju 5 % samazinājumu, kas šādiem transportlīdzekļiem piešķirts saskaņā ar Regulas (EK) Nr. 443/2009 6. pantu;
c)
attiecībā uz katru transportlīdzekli, kas aprīkots ar inovatīvām tehnoloģijām, - īpatnējās CO2 emisijas, neņemot vērā saskaņā ar Regulas (EK) Nr. 443/2009 12. pantu piešķirto CO2 emisiju samazinājumu, kas panākts, izmantojot inovatīvas tehnoloģijas.
Detalizētos pārraudzības datus paziņo ar precizitāti, kas noteikta šīs regulas II pielikuma tabulā.”;
3)
regulas 7. pantu aizstāj ar šādu:
“7. pants
Transportlīdzekļi, uz kuriem neattiecas EK tipa apstiprinājums
1. Ja uz vieglajiem automobiļiem attiecas valsts tipa apstiprinājums par nelielām sērijām saskaņā ar Direktīvas 2007/46/EK 23. pantu vai atsevišķs apstiprinājums saskaņā ar minētās direktīvas 24. pantu, dalībvalstis informē Komisiju par to teritorijā reģistrētu šādu automobiļu attiecīgo skaitu, kā norādīts Regulas (EK) Nr. 443/2009 II pielikuma C daļas pirmajā tabulā.
2. Dalībvalstis drīkst sagatavot detalizētos pārraudzības datus par 1. punktā minētajiem transportlīdzekļiem, un šādā gadījumā ražotāja nosaukuma vietā tās izmanto šādus apzīmējumus:
a)
“AA-IVA”, ziņojot par transportlīdzekļu tipiem, kas apstiprināti atsevišķi;
b)
“AA-NSS”, ziņojot par transportlīdzekļu tipiem, kas apstiprināti valsts līmenī nelielās sērijās.”;
4)
Regulas (ES) Nr. 1014/2010 I un II pielikumu aizstāj ar šīs regulas pielikumā iekļauto tekstu.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 30. aprīlī

Labels: 12
7
8
20